Er du også en af dem, der jævnligt løber ind i mandagsdepressioner? Så kan denne søndags vejrudsigt måske løfte humøret en smule. For ifølge meteorologerne hos TV2 Vejret må det kolde og klamme vejr vige pladsen for vaskeægte, hjertevarmende solskin. - Vi forventer, at der er lagt op til en rigtig flot start på ugen. Allerede i morgen tidlig lægger vejret ud med sol i det meste af Nordjyllang og stille vind fra en nordvestlig retning, lyder det fra vejrvært Anders Brandt. De kølige morgentemperaturer vil i løbet af dagen stige til cirka 10 grader, og mandag aften vil byde på stjerneklart vejr. Det pæne vejr fortsætter tirsdag og onsdag med pæne temperaturer, masser af solskin og svag vind. Til gengæld kan nordjyderne opleve den første nattefrost natten mellem mandag og tirsdag. - Det er især i den indre del af Vendsyssel og Himmerland, det kan blive køligst, siger Anders Brandt. Torsdag tager vinden dog til, og dagen vil blive skyet. En ny front skal passere, og det betyder lidt højere temperaturer, men også udsigt til stærkere blæst og regn i løbet af fredag.
Nordjylland får en vejrmæssigt flot start på ugen, men blæst og regn truer igen på fredag.